钦定古今图书集成/明伦汇编/氏族典/第256卷 > 王肃〈子恽〉
## 钦定古今图书集成/明伦汇编/氏族典/第256卷 > 王肃〈子恽〉

按《魏志王朗传》：“朗子肃，字子雍。年十八，从宋忠读《太
元》而更为之解。黄初中，为散骑黄门侍郎。太和三年，
拜散骑常侍。青龙中，山阳公薨，肃上疏使称皇后。肃
以常侍领秘书监，兼崇文观祭酒。正始元年，出为广
平太守。公事征还，拜议郎。顷之，为侍中，迁太常，坐宗
庙事免。后为光禄勋，徙为河南尹。嘉平六年，持节兼”
太常，奉法驾迎高贵乡公于元城。后迁中领军，加散
骑常侍。甘露元年薨，追赠卫将军，谥曰景侯。子恽嗣。
恽薨，无子，国绝。初，肃善贾、马之学，而不好郑氏，采会
同异，为《尚书》《诗》《论语》《三礼》《左氏解》，及撰定父朗所作
《易传》，皆列于学官。其所论駮朝廷典制、郊祀宗庙、丧
纪轻重，凡百馀篇。